B4-0734, 0738, 0739 και 0742/97

Ψήφισμα σχετικά με το παράνομο εμπόριο χλωροφθορανθράκων

Το Ευρωπαϊκό Κοινοβούλιο,

A. λαμβάνοντας υπόψη ότι ο ρυθμός καταστροφής του στρώματος του όζοντος δεν έχει μειωθεί και ότι αποτελεί μια όλο και μεγαλύτερη απειλή για τη ζωή του ανθρώπου, όπως δείχνουν οι πρόσφατες μελέτες που διεξήχθησαν στο πλαίσιο του κοινοτικού ερευνητικού προγράμματος για το περιβάλλον και το κλίμα καθώς και οι γνωμοδοτήσεις πολλών ιατρικών οργανώσεων κατά των αερολυμάτων που περιέχουν χλωροφθοράνθρακες,

Β. λαμβάνοντας υπόψη ότι, σύμφωνα με τους κοινοτικούς κανόνες, η παραγωγή χλωροφθορανθράκων έχει απαγορευθεί στην ΕΕ από το 1995 και ότι οι εισαγωγές επιτρέπονται μόνο βάσει ενός αυστηρά ελεγχόμενου συστήματος ποσοστώσεων[semigr ] λαμβάνοντας υπόψη ότι, δυνάμει του Πρωτοκόλλου του Μόντρεαλ σχετικά με τις ουσίες που καταστρέφουν το στρώμα του όζοντος, η παραγωγή χλωροφθορανθράκων είναι παράνομη στις χώρες του ΟΟΣΑ από τον Ιανουάριο του 1996 και ότι η παραγωγή τους στις αναπτυσσόμενες χώρες θα είναι παράνομη από το 2010,

Γ. λαμβάνοντας υπόψη ότι το 1996 η ετήσια παραγωγή χλωροφθορανθράκων ανήλθε σε 240.000 τόνους σε όλο τον κόσμο, με ποσοστό αύξησης 4% ανά έτος,

Δ. εκφράζοντας τη βαθιά ανησυχία του για τα επιστημονικά στοιχεία που δείχνουν ότι το 2050 προβλέπονται 25% περισσότερες περιπτώσεις καρκίνου του δέρματος σε σχέση με το 1980, ακόμη και αν τηρηθούν πλήρως οι παρούσες συμφωνίες του Μόντρεαλ,

Ε. εκφράζοντας τη βαθιά ανησυχία του για την ανακάλυψη παράνομης αποστολής 1.000 περίπου τόνων χλωροφθορανθράκων που εισήχθησαν το 1996 με ψευδή ονομασία καθώς και νέας αποστολής 150 τόνων χλωροφθορανθράκων που ανακαλύφθηκε τον Ιούλιο του 1997 και λαμβάνοντας υπόψη ότι όλες αυτές οι εισαγωγές προέρχονται κυρίως από την Κίνα και τη Ρωσία,

ΣΤ. λαμβάνοντας υπόψη ότι η ικανότητα παραγωγής της Ρωσίας είναι περίπου 140.000 τόνοι ετησίως, που αντιπροσωπεύει το ήμισυ της παγκόσμιας παραγωγής, και ότι εκτιμάται πως ένα σημαντικό ποσοστό χλωροφθορανθράκων που παράγονται στη Ρωσία εισάγονται επίσης παράνομα στην Ευρώπη και τη Βόρειο Αμερική κάθε χρόνο,

Το Ευρωπαϊκό Κοινοβούλιο,

1. χαιρετίζει τη συνεργασία μεταξύ των εθνικών τελωνειακών υπηρεσιών και της Επιτροπής, που συντονίζεται από την UCLAF, η οποία οδήγησε στη διάλυση αυτού του τεράστιου δικτύου παράνομων εισαγωγών προϊόντων χλωροφθορανθράκων από την Κίνα στην Ευρωπαϊκή Ένωση που πλήττουν το στρώμα του όζοντος[semigr ]

2. εκφράζει ωστόσο την ανησυχία του για το γεγονός ότι οι κοινοτικοί κανόνες δεν εφαρμόζονται πάντα με ακρίβεια και σαφήνεια, όπως επεσήμανε πρόσφατη απόφαση του Πρωτοδικείου που έφερε στο φως όχι μόνο την αμέλεια της εταιρείας αλλά και της Ευρωπαϊκής Επιτροπής[semigr ]

3. ζητεί από την Επιτροπή να λάβει νομικά μέτρα καθώς και κυρώσεις το συντομότερο δυνατόν κατά των πελατών του πρόσφατου λαθρεμπορίου χλωροφθορανθράκων και εκφράζει την επιθυμία να λαμβάνονται συστηματικά τέτοιου είδους μέτρα κατά των εμπλεκομένων εταιρειών[semigr ]

4. ζητεί από την Επιτροπή να προβεί σε αξιολόγηση της χρήσης υποκαταστάτων χλωροφθορανθράκων οι πωλήσεις των οποίων φαίνεται να είναι μεσαίου επιπέδου, συμβάλλοντας έτσι στην εξήγηση του παράνομου εμπορίου χλωροφθορανθράκων, καθώς και σε αξιολόγηση των επιπτώσεων αυτών των υποκατάστατων προϊόντων για τη δημόσια υγεία[semigr ]

5. ζητεί από την Επιτροπή να είναι εξαιρετικά προσεκτική ως προς τη χρήση αυτών των υποκατάστατων χλωροφθορανθράκων, τα οποία επίσης υπόκεινται σε ποσοστώσεις εισαγωγής και παραγωγής, προκειμένου να μην αποτελέσουν ακόμη ένα αντικείμενο λαθρεμπορίου που θα μπορούσε να διακυβεύσει την ολοκληρωτική τους κατάργηση που προβλέπεται για το 2015[semigr ]

6. ζητεί συνεπώς από την Επιτροπή να εξετάσει το ενδεχόμενο της πλήρους απαγόρευσης της πώλησης και της χρήσης χλωροφθορανθράκων ως το αποτελεσματικότερο μέσο αναχαίτισης της ζήτησης και διευκόλυνσης του ελέγχου[semigr ] καλεί την Επιτροπή να διασφαλίσει ότι η Ευρωπαϊκή Ένωση συνεχίζει να παίζει πρωτεύοντα ρόλο στον αγώνα κατά της καταστροφής του στρώματος του όζοντος και συνεπώς να προτείνει την ολική απαγόρευση της πώλησης και της χρήσης χλωροφθορανθράκων στο πλαίσιο της Διάσκεψης του Μόντρεαλ στις 15-17 Σεπτεμβρίου 1997[semigr ]

7. καλεί επιμόνως την Επιτροπή να συνεργαστεί με τις Ηνωμένες Πολιτείες και τις άλλες συμβαλλόμενες χώρες στο Πρωτόκολλο του Μόντρεαλ προκειμένου να συμφωνήσουν σε κοινή προθεσμία για την απαγόρευση της παραγωγής και της χρήσης χλωροφθορανθράκων, υποκατάστατων χλωροφθορανθράκων και μεθυλοβρωμιδίου, για τον περιορισμό των κινδύνων του παράνομου εμπορίου που οδηγεί σε αθέμιτο ανταγωνισμό στην αγορά και ζημιώνει τις εταιρείες που συμμορφώνονται με τη νομοθεσία και τους κανόνες της ενιαίας αγοράς[semigr ]

8. εκφράζει την ικανοποίησή του για την πρόθεση της Παγκόσμιας Τράπεζας να δημιουργήσει ταμείο προκειμένου να βοηθήσει τη Ρωσία να κλείσει τα εργοστάσιά της που παράγουν χλωροφθοράνθρακες[semigr ] επισημαίνει ωστόσο με λύπη ότι μέχρι τώρα οι χορηγίες των αναπτυσσόμενων χωρών ήταν ελάχιστες[semigr ] ενθαρρύνει την Ευρωπαϊκή Επιτροπή να απαντήσει θετικά στην πρωτοβουλία αυτή που θεωρείται μια από τις πιο σημαντικές, από περιβαλλοντική άποψη, ευκαιρίες για τη σταδιακή κατάργηση των ουσιών που καταστρέφουν το όζον στον κόσμο[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις της Ρωσίας και της Κίνας, καθώς και στα συμβαλλόμενα μέρη του Πρωτοκόλλου του Μόντρεαλ.